Christiaan spring ver op wêreldranglys | Netwerk24
01 Julie 2019 13:06
Christiaan Bezuidenhout het ’n dramatiese sprong op die jongste wêreldranglys gemaak ná sy klinkende oorwinning in die Andalusiese Meesterstoernooi in Spanje.
Christiaan Bezuidenhout was nommer een in die pas afgelope Andalusiese Meesterstoernooi en het danksy daardie oorwinning sy posisie op die wêreldranglys aansienlik verbeter. Foto: Getty Images
Danksy sy sege met ses houe, sy eerste in ’n toernooi in die Europese reeks, het hy 133 plekke op die ranglys geklim en beklee hy nou die 140ste plek.
Aan die begin van die jaar was die 25-jarige Bezuidenhout nog ’n beskeie 521ste op die ranglys, maar het hy in die regte rigting begin beweeg met ’n gesamentlike vierde plek in die Indiese Ope en ’n gesamentlike derde plek in die BMW International-toernooi in Duitsland verlede maand.
Louis Oosthuizen is steeds Suid-Afrika se voorste speler op die wêreldranglys en beklee tans die 21ste plek.
Justin Harding (49), wat vroeër vanjaar in sy eerste Amerikaanse Meesterstoernooi uitgeblink het, is SA se enigste ander speler in die top-50.
Branden Grace, wat twee jaar lank ’n top-20-speler was, het uitgesak tot die 60ste plek op die ranglys.
Die Amerikaner Brooks Koepka is steeds los voor op die ranglys, gevolg deur sy landgenoot Dustin Johnson en die Noord-Ier Rory McIlroy.
Die wêreld se voorste spelers sal mekaar van 18 Julie af in vanjaar se Britse Ope-toernooi by Royal Portrush in Noord-Ierland die stryd aansê.